Tlačová správa

Bratislava, 8. december 2021

**Poznáme laureátov 13. ročníka Roma Spirit!**

*Organizácia, ktorá podporuje výlučne rodinné modely starostlivosti o opustené deti. Mesto, ktoré inšpiruje v spolunažívaní troch národností. Úspešný športový talent, ktorý zápasí v ringu aj v živote. Spoločnosť, ktorá má rôznorodosť priam v DNA. Estetiku dizajnérskej tvorby preniesol na tanier. Vyše dvadsaťročná redaktorská práca, s menšinovou perspektívou. Unikátny slovník, jediný svojho druhu na svete. Aj takto by sa dali opísať laureáti Roma Spirit 2021!*

Ocenenie Roma Spirit 2021 získali nezisková organizácia [Návrat, o.z., Bratislava,](https://www.romaspirit.sk/roma-spirit-2021/finalisti/navrat_bratislava_rs2021/) mesto [Fiľakovo](https://www.romaspirit.sk/roma-spirit-2021/finalisti/filakovo/), boxer [Viliam Tankó](https://www.romaspirit.sk/roma-spirit-2021/finalisti/viliam-tanko/), spoločnosť [PASELL SLOVAKIA s.r.o](https://www.romaspirit.sk/roma-spirit-2021/finalisti/passel_slovakia/)., redaktor [Jozef Šivák](https://www.romaspirit.sk/roma-spirit-2021/finalisti/jozef-sivak/) a módny dizajnér [Pavol Berky](https://www.romaspirit.sk/roma-spirit-2021/finalisti/pavel-berky/). O laureátoch ocenenia rozhodla medzinárodná Odborná porota.

Porota čin roka ocenila precízne spracovaný Rómsko-slovenský frazeologický slovník, ktorého autorkou je [Martina Horňáková](https://www.romaspirit.sk/roma-spirit-2021/finalisti/martina-hornakova/). *“Oceňujeme, že Martina Horňáková nezabúda na rómsky jazyk a vytvorila slovník, ktorý doteraz neexistoval*,“ vyjadrila v mene Poroty čin roka jej predsedkyňa Oli Džupinková. *„Rómsky jazyk je ohrozený a často sa naň zabúda. Slovník Martiny Horňákovej považujeme za knihu, ktorá je budúcnosťou a mohla by sa dostať do čo najväčšieho počtu škôl či kultúrnych inštitúcií. Aby sa nezabúdalo na rómsky jazyk,”* dodala.

Trinásty ročník predstavil divákom program odovzdávania ocenení Roma Spirit v novom formáte. Jedinečný zážitok a emócie prinieslo odovzdávanie ocenení laureátom počas zosnovaných nečakaných prekvapení a návštev. Večerom sprevádzali riaditeľka ACEC Magdaléna Rothová a odborník na sociálne začleňovanie Stano Daniel. Celým programom sa niesol podmanivý hlas herca Juraja Kemku.

„*Srdečne gratulujem všetkým finalistom k ich úžasnej a zmysluplnej práci. Ďakujem, že sú nám inšpiráciou ako sa popasovať s výzvami, ktorým naša spoločnosť čelí,“* vyjadrila Magdaléna Rothová, riaditeľka ACEC. „*Bola to nezabudnuteľná jazda so skvelým partnerom a tímom. Nevypovedateľnou odmenou celoročných príprav bola možnosť byť osobne pri odovzdávaní ocenení, zažiť úprimnú radosť a ľudskosť,“* dodala.

Počas televízneho galavečera si diváci mohli pozrieť viaceré hudobné premiéry. Televízny debut uzrel výber skladieb z muzikálu Čhaj, či Cimbal súbor Eugena Vizváryho ml. Diváci mali možnosť vidieť originálne vystúpenie hudobníka a herca Dana Heribana v spojení s detským speváckym zborom Ďevjatkakhere čhave, ale aj skvelých speváčok Eriky Rein a Simy Magušinovej. Celý program Roma Spirit 2021 je dostupný v archíve RTVS.

[www.romaspirit.sk](http://www.romaspirit.sk)

FB [@slovensko.romaspirit](https://www.facebook.com/romaspirit.slovensko)

IG romaspirit.sk

[Youtube Roma Spirit](https://www.youtube.com/channel/UCiVRiHWo6oFdVhvpXq0bg_A)

Kontakt pre médiá:

Michaela Miháliková

mihalikova@acec.sk

0948 014 269

O Roma Spirit

Roma Spirit je verejným ocenením a zviditeľnením príbehov a aktivít, ktoré prinášajú riešenia výziev, ktorým čelia rómske komunity a celá naša spoločnosť.

Na ocenenie Roma Spirit 2021 bolo právoplatne prijatých 130 nominácií. Dvadsaťjeden finalistov v siedmych kategóriách vybral [**Prípravný výbor**](https://www.romaspirit.sk/o-projekte/roma-spirit/). O laureátoch rozhodla medzinárodná [**Odborná porota**](https://www.romaspirit.sk/roma-spirit-2021/odborna-porota/)a [**Porota čin roka**](https://www.romaspirit.sk/roma-spirit-2021/porota-cin-roka/), zložená z laureátov a finalistov minulých ročníkov.

Vyhlasovateľmi 13. ročníka Roma Spirit sú Asociácia pre kultúru, vzdelávanie a komunikáciu a Rozhlas a televízia Slovenska. Záštitu nad podujatím prevzala prezidentka Slovenskej republiky, Zuzana Čaputová a verejná ochrankyňa práv, Mária Patakyová.